


ส่วนศูนย์เทคโนโลยีสารสนเทศ โครงการพัฒนาดอยตุง (พื้นที่ทรงงาน) อันเนื่องมาจากพระราชดำริ


ระเบียบการใช้งานระบบคอมพิวเตอร์และเครือข่าย
ด้วยสำนักงานโครงการพัฒนาดอยตุง (พื้นที่ทรงงาน) อันเนื่องมาจากพระราชดำริ จัดให้มีระบบคอมพิวเตอร์และเครือข่ายขึ้นเพื่ออำนวยความสะดวกแก่พนักงานในการปฏิบัติงานให้แก่องค์กร ดังนั้น เพื่อให้การใช้งานเครือข่ายคอมพิวเตอร์เป็นไปอย่างเหมาะสมและมีประสิทธิภาพ รวมทั้งเพื่อป้องกันปัญหาทีอาจจะเกิดขึ้นจากการใช้งานเครือข่ายคอมพิวเตอร์ในลักษณะที่ไม่ถูกต้อง ตาม พรบ.ว่าด้วยการกระทำความผิดทางคอมพิวเตอร์ ปี 2550 จึง เห็นสมควรวางระเบียบไว้ดังต่อไปนี้
หมวดที่ 1 คำนิยาม
"องค์กร" หมายถึง สำนักงานโครงการพัฒนาดอยตุง (พื้นที่ทรงงาน) อันเนื่องมาจากพระราชดำริ (หรือใช้...มูลนิธิแม่ฟ้าหลวง  (ในพระบรมราชูปถัมภ์))
“เครือข่ายคอมพิวเตอร์" หมายถึง เครื่องคอมพิวเตอร์ อุปกรณ์ต่อพ่วงต่างๆ อุปกรณ์เครือข่าย ตลอดจนระบบที่เชื่อมโยงอุปกรณ์ดังกล่าวและข้อมูลขององค์กร
“ผู้บังคับบัญชา” หมายถึง ผู้มีอำนาจสั่งการตามโครงสร้างองค์กรของสำนักงาน
“พนักงาน” หมายถึง พนักงาน  ลูกจ้าง นักศึกษาฝึกงาน รวมถึงบุคคลอื่นที่องค์กรมอบหมายให้ปฎิบัติงานตามสัญญา ข้อตกลงว่าจ้าง หรือ สั่งซื้อ
“ผู้ใช้งานอื่น” หมายถึง บุคคลอื่นนอกเหนือจากพนักงานที่องค์กรอนุญาตให้ใช้เครื่องคอมพิวเตอร์และเครือข่ายได้
“ข้อมูล” หมายถึง สิ่งที่สื่อความหมายให้รู้เรื่องราว ข้อเท็จจริง ข้อมูล หรือสิ่งใดๆ ไม่ว่าการสื่อความหมายนั้นจะทำได้โดยสภาพของสิ่งนั้นเองหรือโดยผ่านวิธีการใดๆ และไม่ว่าจะทำไว้ในรูปแบบของเอกสาร แฟ้ม ไฟล์ รายงาน หนังสือ แผนผัง ภาพวาด ภาพถ่าย ฟิล์ม การบันทึกภาพหรือเสียง การบันทึกโดยเครื่องคอมพิวเตอร์ หรือวิธีอื่นใดที่ทำให้สิ่งที่บันทึกไว้ปรากฏได้
“ผู้ดูแลเครือข่ายคอมพิวเตอร์” หมายถึง ส่วนงาน กลุ่มบุคคล หรือพนักงานส่วนศูนย์เทคโนโลยีสารสนเทศ ที่ได้รับมอบหมายจากองค์กรให้มีหน้าที่รับผิดชอบในการดูแลเครือข่ายคอมพิวเตอร์ซึ่งสามารถเข้าถึงโปรแกรมเครือข่ายคอมพิวเตอร์เพื่อการจัดการฐานข้อมูลเครือข่ายของคอมพิวเตอร์



หมวดที่ 2 บททั่วไป
โครงการฯ ทรงไว้ซึ่งสิทธิที่จะปฏิเสธการเชื่อมต่อและ/หรือการใช้งาน และทรงไว้ซึ่งสิทธิที่จะยกเลิกหรือระงับการเชื่อมต่อและ/หรือการใช้งานใด ๆ ของผู้ใช้งานที่ล่วงละเมิดหรือพยายามจะล่วงละเมิดกฏระเบียบนี้ของโครงการฯ
เครื่องคอมพิวเตอร์และเครือข่ายเป็นสมบัติขององค์กร ห้ามผู้ใดเข้าใช้งานโดยมิได้รับอนุญาต การบุกรุกหรือพยายามบุกรุกเข้าสู่ระบบถือว่าเป็นการพยายามรุกล้ำเขตหวงห้าม ต้องรับโทษตามกฎหมาย พรบ.ว่าด้วยการกระทำความผิดทางคอมพิวเตอร์ ปี 2550
ในกรณีที่ผู้ใช้งานทำการละเมิดต่อผู้อื่น เช่น อ่าน เขียน ลบ เปลี่ยนแปลงหรือแก้ไขใด ๆ ในส่วนที่มิใช่ของตนโดยไม่ได้รับอนุญาต การบุกรุก (hack) เข้าสู่บัญชีผู้ใช้งาน (user account) ของผู้อื่น หรือเข้าสู่เครื่องคอมพิวเตอร์ของหน่วยงานในโครงการฯ หรือหน่วยงานอื่นๆ การเผยแพร่ข้อความใด ๆ ที่ก่อให้เกิดความเสียหายเสื่อมเสียแก่ผู้อื่น การใช้ภาษาไม่สุภาพหรือการเขียนข้อความที่ทำให้ผู้อื่นเสียหาย ถือเป็นการละเมิดสิทธิของผู้อื่นทั้งสิ้น ผู้ใช้งานจะต้องรับผิดชอบแต่เพียงฝ่ายเดียว โครงการฯ ไม่มีส่วนร่วมรับผิดชอบความเสียหายดังกล่าว
หมวดที่ 3 ข้อปฏิบัติของพนักงานในการใช้งานระบบคอมพิวเตอร์และเครือข่าย
1. พนักงานมีสิทธิใช้เครือข่ายคอมพิวเตอร์ได้ภายใต้ข้อกำหนดตามระเบียบนี้ การฝ่าฝืนข้อกำหนดและก่อหรืออาจก่อให้เกิดความเสียหายแก่องค์กร หรือบุคคลหนึ่งบุคคลใด องค์กรจะพิจารณาดำเนินการทางวินัยและทางกฎหมายแก่พนักงานที่ฝ่าฝืนตามความเหมาะสมต่อไป การอ้างว่าไม่ทราบกฎระเบียบขององค์กรไม่สามารถกระทำได้
1) พนักงานพึงใช้ทรัพยากรเครือข่ายอย่างมีประสิทธิภาพ เช่น ไม่ download file ที่มีขนาดใหญ่โดยไม่จำเป็น และควรหลีกเลี่ยงการ download ในระหว่างเวลาปฏิบัติงานซึ่งมีการใช้งานเครือข่ายอย่างหนาแน่น
2) พนักงานพึงใช้ข้อความสุภาพและถูกต้องตามธรรมเนียมปฏิบัติในการใช้เครือข่าย เช่น ไม่ใช้การส่ง mail แบบกระจายถึงทุกคนที่เป็นสมาชิกเครือข่ายโดยไม่จำเป็น หรือการใช้ข้อความที่สุภาพชนทั่วไปพึงใช้ในข้อความที่ส่งไปถึงบุคคลอื่น เป็นต้น รวมถึงการรักษาภาพลักษณ์ขององค์กรอย่างเคร่งครัด
3) พนักงานต้องใช้บัญชีผู้ใช้ (User Account) ที่กำหนดให้ โดยใช้ชื่อและนามสกุลจริงเท่านั้น
4) พนักงานมีหน้าที่ระมัดระวังความปลอดภัยในการใช้เครือข่าย โดยเฉพาะอย่างยิ่งการไม่ยอมให้บุคคลอื่นเข้าใช้เครือข่ายคอมพิวเตอร์จากบัญชีผู้ใช้ (User Account) ของตนเอง หากพบว่ามีเหตุอันก่อหรืออาจก่อให้เกิดความเสียหายแก่องค์กรจากการใช้บัญชีผู้ใช้งาน (User Account) ที่องค์กรให้กับพนักงานผู้ใด พนักงานผู้นั้นต้องรับผิดชอบในความเสียหายที่เกิดขึ้น เว้นแต่จะพิสูจน์ได้แน่ชัดว่าผลเสียหายนั้นเกิดจากการกระทำของบุคคลอื่น
5) พนักงานจะต้องไม่จดหรือบันทึกรหัสผ่าน (Password) ส่วนบุคคลไว้ในสถานที่ที่ง่ายต่อการสังเกตเห็นของบุคคลอื่น
6) พนักงานจะต้องไม่ใช้เครือข่ายคอมพิวเตอร์โดยมีวัตถุประสงค์ดังต่อไปนี้
1. เพื่อการกระทำผิดกฎหมาย หรือเพื่อก่อให้เกิดความเสียหายแก่บุคคลอื่น
1. เพื่อการกระทำที่ขัดต่อความสงบเรียบร้อยและศีลธรรมอันดีของประชาชน
2. เพื่อการพาณิชย์หรือเข้าข่ายลักษณะเพื่อการค้าหรือการแสวงหาผลกำไรเพื่อประโยชน์ส่วนตัว เช่น การซื้อหรือการจำหน่ายสินค้า การรับบริการค้นหาข้อมูลโดยคิดค่าบริการ การให้บริการโฆษณาสินค้าหรือการเปิดบริการอินเทอร์เน็ตแก่บุคคลทั่วไปเพื่อแสวงหากำไร เป็นต้น
3. เพื่อการเปิดเผยข้อมูลที่เป็นความลับซึ่งได้มาจากการปฏิบัติงานให้แก่องค์กร ไม่ว่าจะเป็นข้อมูลองค์กรหรือบุคคลภายนอกก็ตาม
4. เพื่อการกระทำอันมีลักษณะเป็นการละเมิดทรัพย์สินทางปัญญาขององค์กรหรือของบุคคลอื่น
5. เพื่อให้ทราบข้อมูลข่าวสารของบุคคลอื่นโดยไม่ได้รับอนุญาตจากผู้เป็นเจ้าของหรือผู้มีสิทธิในข้อมูลดังกล่าว
6. เพื่อการรับหรือส่งข้อมูลซึ่งก่อหรืออาจก่อให้เกิดความเสียหายแก่องค์กร เช่น การรับหรือส่งข้อมูลที่มีลักษณะเป็นจดหมายลูกโซ่ การรับหรือส่งข้อมูลที่ได้รับจากบุคคลภายนอกอันมีลักษณะเป็นการละเมิดต่อกฎหมายหรือสิทธิของบุคคลอื่นไปยังพนักงานหรือบุคคลอื่น เป็นต้น
7. เพื่อขัดขวางการใช้งานเครือข่ายคอมพิวเตอร์ขององค์กร หรือของพนักงานอื่นขององค์กร หรือเพื่อให้เครือข่ายคอมพิวเตอร์ขององค์กรไม่สามารถใช้งานได้ตามปรกติ
8. เพื่อการบุกรุก (Hack) เข้าสู่บัญชีผู้ใช้งาน (User account) ของผู้อื่น หรือเพื่อเข้าสู่เครื่องคอมพิวเตอร์ของหน่วยงานในโครงการฯ หรือหน่วยงานอื่นๆ
9. เพื่อแสดงความคิดเห็นส่วนบุคคลในเรื่องที่เกี่ยวข้องกับการดำเนินการขององค์กรไปยังที่อยู่เว็บ (Website) ใดๆ ในลักษณะก่อหรืออาจก่อให้เกิดความเข้าใจที่คลาดเคลื่อนไปจากความเป็นจริง
10. เพื่อการอื่นใดที่ขัดหรืออาจขัดต่อผลประโยชน์ขององค์กร ก่อหรืออาจก่อให้เกิดความขัดแย้งหรือความเสียหายแก่องค์กร
11. เพื่อนำเข้าหรือส่งออกข้อมูลขององค์กรที่ไม่ได้รับอนุญาต และ เป็นความลับขององค์กร โดยส่งผ่านระบบเครือข่าย หรือ สื่อบันทึกข้อมูลใดๆ อันเป็นผลให้เกิดความเสียหายต่อองค์กร
8) เพื่อความปลอดภัยในการใช้เครือข่ายคอมพิวเตอร์โดยส่วนรวม พนักงานจะต้อง
1. ไม่ติดตั้งโปรแกรมคอมพิวเตอร์ที่มีลักษณะเป็นการละเมิดสิทธิในทรัพย์สินทางปัญญาของผู้อื่น
1. ไม่ติดตั้งโปรแกรมคอมพิวเตอร์หรืออุปกรณ์คอมพิวเตอร์อื่นใดเพิ่มเติมในเครื่องคอมพิวเตอร์ส่วนบุคคลขององค์กรเพื่อให้บุคคลอื่นสามารถใช้งานเครื่องคอมพิวเตอร์ส่วนบุคคลนั้นหรือเครือข่ายคอมพิวเตอร์ขององค์กรได้
2. ไม่ตั้งเครือข่ายย่อย แก้ไขเปลี่ยนแปลง ระบบเครือข่ายโดยไม่ไดรับอนุญาต ไม่ว่ากรณีใดๆ
3. นำเครื่องคอมพิวเตอร์ส่วนบุคคลที่มิใช่ทรัพย์สินขององค์กรที่ต้องการนำมาใช้ในองค์กร มาลงทะเบียนกับผู้ดูแลเครือข่ายคอมพิวเตอร์
4. ปิดเครื่องคอมพิวเตอร์ส่วนบุคคลที่ตนเองครอบครองใช้งานอยู่เมื่อใช้งานประจำวันเสร็จสิ้น หรือเมื่อมีการยุติการใช้งานเกินกว่า 1 ชั่วโมง เว้นแต่เครื่องคอมพิวเตอร์นั้นเป็นเครื่องบริการ (Server) ที่ต้องใช้งานตลอด 24 ชั่วโมง
5. ตรวจสอบข้อมูลที่ได้รับจากภายนอกองค์กรทุกครั้งด้วยโปรแกรมคอมพิวเตอร์สำหรับตรวจสอบและกำจัดไวรัสคอมพิวเตอร์ที่องค์กรจัดให้ และหากตรวจพบไวรัสคอมพิวเตอร์ฝังตัวอยู่ในข้อมูลส่วนใดจะต้องรีบจัดการทำลายไวรัสคอมพิวเตอร์หรือข้อมูลนั้นโดยเร็วที่สุด
6. ลบข้อมูลที่ไม่จำเป็นต่อการใช้งานออกจากเครื่องคอมพิวเตอร์ส่วนบุคคลของตนเพื่อเป็นการประหยัดปริมาณหน่วยความจำบนสื่อบันทึกข้อมูล
7. ให้ความร่วมมือและอำนวยความสะดวกแก่ผู้บังคับบัญชา ส่วนศูนย์เทคโนโลยีสารสนเทศ รวมทั้งบุคคลหรือกลุ่มบุคคลอื่นซึ่งองค์กรอาจกำหนดขึ้นในอนาคต ในการตรวจสอบระบบความปลอดภัยของเครื่องคอมพิวเตอร์ส่วนบุคคลของพนักงานและเครือข่ายคอมพิวเตอร์ รวมทั้งปฎิบัติตามคำแนะนำของผู้บังคับบัญชา ส่วนศูนย์เทคโนโลยีสารสนเทศ รวมทั้งบุคคลหรือกลุ่มบุคคลอื่นซึ่งองค์กรอาจกำหนดขึ้นในอนาคต
8. ระมัดระวังการใช้งานและสงวนรักษาเครื่องคอมพิวเตอร์ส่วนบุคคลและเครือข่ายคอมพิวเตอร์เช่นบุคคลที่มีความรับผิดชอบพึงปฏิบัติในการใช้งานเครื่องคอมพิวเตอร์ส่วนบุคคลและเครือข่าย และไม่อนุญาตให้บุคคลใดที่มิใช่ผู้ดูแลเครือข่ายคอมพิวเตอร์ เคลื่อนย้ายหรือทำการใดๆ กับเครื่องคอมพิวเตอร์ส่วนบุคคลและเครือข่ายคอมพิวเตอร์
9. ไม่เข้าไปในสถานที่ตั้งของระบบเครือข่ายคอมพิวเตอร์ก่อนได้รับอนุญาต
10. คืนทรัพย์สินอันเกี่ยวข้องกับการใช้งานเครือข่ายคอมพิวเตอร์ที่เป็นขององค์กร เช่น ข้อมูลและสำเนาของข้อมูล กุญแจ บัตรประจำตัว บัตรผ่านเข้าหรือออก ฯลฯ ให้แก่องค์กร รวมทั้งขอรับข้อมูลส่วนบุคคลที่อยู่บนเครือข่ายคอมพิวเตอร์ขององค์กรคืนจากองค์กรภายในกำหนด 7 วัน นับจากวันที่พ้นสภาพการเป็นพนักงาน
11. เก็บข้อมูลที่สำคัญในไว้ใน เครื่องคอมพิวเตอร์แม่ข่ายที่ ส่วนศูนย์เทคโนโลยีสารสนเทศจัดไว้ให้ ทั้งนี้เพื่อป้องกันข้อมูลสูญหาย และ ผู้ใช้งานมีหน้าที่สำรองข้อมูลในเครื่องส่วนตัวไว้ในสื่อที่ปลอดภัย สามารถเรียกคืนได้เมื่อเกิดการสูญหาย
หมวดที่ 4 ข้อปฎิบัติของผู้ใช้งานอื่นในการใช้งานระบบคอมพิวเตอร์และเครือข่าย
ผู้ใช้งานอื่นมีสิทธิใช้เครือข่ายคอมพิวเตอร์ได้ภายใต้ข้อกำหนดตามระเบียบนี้ ต้องได้รับอนุมัติจากผู้ดูแลเครือข่ายคอมพิวเตอร์ และต้องปฏิบัติตามกฎระเบียบข้อกำหนดโดยเคร่งครัด การฝ่าฝืนข้อกำหนดและก่อหรืออาจก่อให้เกิดความเสียหายแก่องค์กร หรือบุคคลหนึ่งบุคคลใด องค์กรจะพิจารณาดำเนินการทางกฎหมายหรือดำเนินการอย่างหนึ่งอย่างใดตามที่เห็นสมควร
หมวดที่ 5 ข้อปฎิบัติของผู้ดูแลเครือข่ายคอมพิวเตอร์
1. ผู้ดูแลเครือข่ายคอมพิวเตอร์จะต้องดูแลรักษาและปรับปรุงเครือข่ายคอมพิวเตอร์เพื่อให้สามารถใช้งานได้ดีอยู่เสมอ รวมทั้งจะต้องสอดส่องดูแลการใช้เครือข่ายคอมพิวเตอร์ของพนักงานเพื่อให้เป็นไปตามระเบียบนี้
หากผู้ดูแลเครือข่ายคอมพิวเตอร์พบว่าพนักงานผู้ใดมีพฤติกรรมส่อไปในทางที่จะละเมิดข้อกำหนดตามระเบียบนี้ ผู้ดูแลเครือข่ายคอมพิวเตอร์จะต้องรายงานให้ผู้บังคับบัญชาทราบโดยเร็วที่สุด และในกรณีที่จำเป็นเพื่อป้องกันความเสียหายที่อาจเกิดแก่องค์กร ผู้ดูแลเครือข่ายคอมพิวเตอร์มีอำนาจในการระงับการใช้งานเครื่องข่ายคอมพิวเตอร์ของพนักงานดังกล่าวได้ทันทีโดยมิต้องบอกกล่าวล่วงหน้า
1) ผู้ดูแลเครือข่ายมีหน้าที่ในการเสนอความคิดเห็นและข้อสังเกตุต่อผู้บังคับบัญชา เพื่อพิจารณาสั่งการเกี่ยวกับการปรับปรุงประสิทธิภาพและการบริหารเครือข่ายคอมพิวเตอร์ หรือปฏิบัติหน้าที่อื่นที่เกี่ยวข้องกับเครือข่ายคอมพิวเตอร์ตามที่ผู้บังคับบัญชามอบหมาย
2) ผู้ดูแลเครือข่ายคอมพิวเตอร์มีหน้าที่ในการติดตั้งอุปกรณ์ ซอฟท์แวร์ ระบบการเข้ารหัสข้อมูลอัตโนมัติและระบบอื่นใดที่เกี่ยวข้องกับเครือข่ายคอมพิวเตอร์ ตลอดจนบำรุงงรักษาสิ่งต่างๆ ดังกล่าวให้ใช้งานได้ดีอยู่เสมอ
3) ผู้ดูแลเครือข่ายคอมพิวเตอร์มีหน้าที่ในการสำรองข้อมูล (Backup) ในเครื่องบริการ (Server) ของระบบงานหลัก
4) ผู้ดูแลเครือข่ายคอมพิวเตอร์จะต้องไม่ใช้อำนาจหน้าที่ของตนไปในการเข้าถึงข้อมูลนั้นและจะต้องไม่เปิดเผยข้อมูลที่ตนได้รับมาจากหรือเนื่องจากการปฏิบัติหน้าที่ผู้ดูแลเครือข่ายคอมพิวเตอร์ ซึ่งข้อมูลดังกล่าวเป็นข้อมูลที่ไม่ควรเปิดเผยให้บุคคลหนึ่งบุคคลใดทราบ
5) ผู้ดูแลเครือข่ายจะต้องคืนทรัพย์สินอันเกี่ยวข้องกับการปฏิบัติหน้าที่ของตนที่เป็นขององค์กร เช่น ข้อมูลและสำเนาของข้อมูล กุญแจ บัตรประจำตัว บัตรผ่านเข้าหรือออก ฯลฯ ให้แก่องค์กร ในทันทีที่พ้นจากหน้่าที่ และให้ผู้บังคับบัญชาตรวจสอบการคืนทรัพย์สินของผู้ดูแลเครือข่ายคอมพิวเตอร์ที่พ้นจากหน้าที่โดยละเอียด ทั้งนี้ เพื่อความปลอดภัยของข้อมูลและเครือข่ายคอมพิวเตอร์
6) ผู้ดูแลเครือข่ายคอมพิวเตอร์ที่ฝ่าฝืนข้อกำหนดในระเบียบนี้ และก่อหรืออาจก่อให้เกิดความเสียหายแก่องค์กร หรือบุคคลหนึ่งบุคคลใด องค์กรจะพิจารณาดำเนินการทางวินัยและทางกฎหมายแก่ผู้ดูแลเครือข่ายคอมพิวเตอร์นั้นตามความเหมาะสมต่อไป
หมวด 6 บทลงโทษ
หากผู้ใช้งานไม่ปฏิบัติตามกฎระเบียบดังกล่าว ก่อให้เกิดความเสียหายต่อบุคคลอื่น หรือต่อสมบัติขององค์กร ผู้ดูแลเครือข่ายคอมพิวเตอร์จะเป็นผู้วินิจฉัยความผิดในเบื้องต้นตามลำดับความเหมาะสมเสนอให้แก่ผู้บังคับบัญชาระดับผู้จัดการส่วนหรือสูงกว่าของหน่วยงานผู้ทำผิดสังกัดอยู่และส่วนการบุคคลเพื่อพิจารณาความผิดตามข้อบังคับตามระเบียบข้อบังคับเกี่ยวกับการทำงานต่อไป หากมีการกระทำความผิดตามกฏหมายใดๆ ให้ผู้บังคับบัญชาแจ้งส่วนงานบุคคล และ ผู้บริหารเพื่อรับทราบและดำเนินการทางกฏหมาย ตามลำดับ

